ສະຫະລັດ ໂຈມຕີ ເປົ້າໝາຍ ພວກຫົວຮຸນແຮງ al-Qaida ໃນເຢເມນ
ບັນດາເຮືອບິນ​ລົບ​ສະຫະລັດ ​ແລະ​ເຮືອບິນ​ທີ່ບໍ່​ມີ​ຄົນ​ຂັບ ​ໄດ້​ເລີ້ມ​​ໂຈມ​ຕີ​ ຄ້າຍ​ຕ່າງໆ ຂອງພວກ​ກໍ່​ການ​ຮ້າຍ al-Qaida ຢູ່​ໃນປະ​ເທດ​ເຢ​ເມນ​ ໃນອາທິດ​ນີ້.
ບັນດາເຮືອບິນລົບສະຫະລັດ ແລະເຮືອບິນທີ່ບໍ່ມີຄົນຂັບ ໄດ້ເລີ້ມ ການໂຈມຕີຕ້ານ ຄ້າຍພວກກໍ່ການຮ້າຍ al-Qaida ຢູ່ໃນປະເທດເຢເມນອາທິດນີ້ ຊຶ່ງເປັນພາກສ່ວນ ນຶ່ງຕໍ່ອັນທີ່ມີການອະທິບາຍວ່າເປັນ “ແຜນການຂະໜາດໃຫຍ່” ເພື່ອຄວບຄຸມສິ່ງທີ່ ພວກວາງແຜນທະຫານເຫັນວ່າ ເປັນໄພຂົ່ມຂູ່ທີ່ເພີ້ມທະວີຂຶ້ນຕໍ່ປະເທດຕາເວັນຕົກ ບັນດາເຈົ້າໜ້າທີ່ທຳນຽບຫ້າແຈກ່າວວ່າ ການໂຈມຕີຄັ້ງຫລ້າສຸດ ໃນຕອນເຊົ້າວັນ ສຸກວານນີ້ ແມ່ນມີຂຶ້ນ ຫລັງຈາກການຖີ້ມລະເບີດ ໂຈມຕີຢ່າງໜັກ ໃນວັນພະຫັດ ຜ່ານມາ ໃນແຂວງ Abyan, Bayda ແລະ Shabwah ຂອງປະເທດເຢເມນ ຄືດັ່ງໃນຮອບຕົ້ນໆຂອງການໂຈມຕີທີ່ແມນຍຳ ບັນດາເປົ້າໝາຍແມ່ນຮວມທັງພວກ ນັກລົບ ອຸບປະກອນ ໂຄງລ່າງພື້ນຖານ ແລະອາວຸດໜັກທີ່ເປັນຂອງກຸ່ມ al-Qaida ຢູ່ໃນແຫລມອາຣາເບຍ ທີ່ຮູ້ກັນໃນຊື່ AQAP ຜົນຂອງການໂຈມ ຕີກຳລັງມີການ ຊັ່ງຊາກັນຢູ່ ແຕ່ພວກເຈົ້າໜ້າທີ່ກ່າວວ່າ ມີການໂຈມຕີທາງອາ ກາດຫລາຍກວ່າ 30 ຖ້ຽວ ໃນການປະຕິບັດງານສອງມື້ຕໍ່ກັນ ລາຍງານຂັ້ນຕົ້ນຈາກເຢເມນແຈ້ງໃຫ້ຊາບວ່າ ກຳລັງພາກພື້ນດິນສະຫະລັດອາດ ມີສ່ວນພົວພັນ ໃນຄວາມພະຍາຍາມດັ່ງກ່າວ ຮວມທັງຄວາມອາດເປັນໄປໄດ້ໃນ ການຕໍ່ສູ້ກັບພວກນັກລົບຂອງກຸ່ມ AQAP ແຕ່ເຈົ້າໜ້າທີ່ທຳນຽບຫ້າແຈກ່າວວ່າ ບໍ່ມີກອງທະຫານສະຫະລັດໄດ້ພົວພັນນຳ ໂຄສົກທຳນຽບຫ້າແຈ ຮ້ອຍເອກ Jeff Davis ໄດ້ກ່າວຕໍ່ບັນດານັກຂ່າວໃນວັນ ສຸກວານນີ້ວ່າ “ມັນໄດ້ເປັນໂອກາດ ພວກເຮົາຕ້ອງໄດ້ປະຕິບັດມັນ ” ທ່ານ Davis ກ່າວວ່າ ການໂຈມຕີທາງອາກາດ ໄດ້ມີຂຶ້ນອີງຕາມການສືບລັບທີ່ ໄດ້ພົບເຫັນ ກ່ອນການບຸກໂຈມຕີໂດຍໜ່ວຍກ້າຕາຍ ໃນທ້າຍເດືອນມັງກອນ ທີ່ ຢູ່ຄ້າຍຂອງກຸ່ມ AQAP ໃນປະເທດເຢເມນ ທີ່ໄດ້ສັງຫານພວກຫົວຮຸນແຮງ 14 ຄົນ ແຕ່ກໍເຮັດໃຫ້ມີການເສຍຊີວິດຂອງພົນລະເຮືອນຫຼາຍຄົນແລະໜ່ວຍກ້າຕາຍ Navy SEAL ນຶ່ງຄົນ